บังคับคดีถกธปท.สกัดหนี้ครัวเรือน
กรมบังคับคดีจับมือ ธปท.สร้างลูกหนี้มีวินัยใช้จ่ายเงิน สกัดหวนกลับเป็นหนี้เสียอีกครั้ง
11 มี.ค. 2559

กรมบังคับคดีจับมือ ธปท.สร้างลูกหนี้มีวินัยใช้จ่ายเงิน สกัดหวนกลับเป็นหนี้เสียอีกครั้ง
น.ส.รื่นวดี สุวรรณมงคล อธิบดีกรมบังคับคดี เปิดเผยภายหลังหารือกับ น.ส. นวพร มหารักขกะ ผู้ช่วยผู้ว่าการธนาคารแห่งประเทศไทย (ธปท.) และตัวแทนบริษัท บัตรกรุงไทย หรือเคทีซี เกี่ยวกับการแก้ปัญหาหนี้ครัวเรือน โดย ธปท.ได้เสนอว่า ควรมีการติดตามและให้ความรู้ในการบริหารจัดการเงินแก่ลูกหนี้ในชั้นบังคับคดีและไกล่เกลี่ยหนี้สำเร็จ มีการปรับเปลี่ยนพฤติกรรมการใช้จ่าย เพื่อป้องกันลูกหนี้กลุ่มนี้ไม่ให้กลับมามีปัญหา และต้องเข้าสู่กระบวนการบังคับคดีอีกครั้ง
"เป็นการหารือในเบื้องต้นก่อน หลังจากนี้กรมและ ธปท.จะต้องกลับไปศึกษารายละเอียด และหาโมเดลที่เหมาะสมในการร่วมกันสร้างวินัยทางการเงินให้กับลูกหนี้อีกคร้ง โดยมีการให้เคทีซีร่วมหารือด้วย หากได้โมเดลที่เหมาะสมก็จะนำร่องกับลูกหนี้ของเคทีซีก่อน" น.ส.รื่นวดี กล่าว
ทั้งนี้ ในชั้นต้นกรมจะกลับไปตรวจสอบข้อมูลว่ามีลูกหนี้ที่ได้รับการไกล่เกลี่ย และหวนกลับมาเป็นลูกหนี้ในชั้นบังคับคดีอีกหรือไม่ และมีจำนวนมากน้อยเพียงไร โดยช่วง 4 เดือนแรกของปีงบประมาณ 2559 (เดือน ต.ค. 2558-ม.ค. 2559) ไกล่เกลี่ยได้ 2,966 เรื่อง ทุนทรัพย์ 917.94 ล้านบาท อัตราสำเร็จ 80.23%
ภาพประกอบข่าว